ຍັງມີ ຊາວ​ຟີ​ລິບ​ປິນ ​ຈໍານວນຫຼວງຫຼາຍ ຕ້ອງການ ຄວາມຊ່ອຍເຫຼືອ (ສະໄລດ໌)
ອົງການສະຫະປະຊາຊາດ ໄດ້ເຂົ້າເຖິງແຕ່ພຽງ 1 ລ້ານ 9 ​ແສນ​ຄົນ ຂອງຊາວ​ຟີ​ລິບ​ປິນ ​ຈໍານວນ 2 ລ້ານ​ເຄິ່ງ ທີ່​ຄາດ​ຄະ​ເນ​​ໄວ້​ວ່າ ຕ້ອງການ​​ໆ​ຊ່ອຍ​ເຫຼືອ​​ນັ້ນ.
ອົງການສະຫະປະຊາຊາດກ່າວວ່າ ຕົນຍັງບໍ່ສາມາດເຂົ້າໄປເຖິງ ເກືອບ 250,000 ຄົນ ຂອງ ພວກທີ່ຕ້ອງການຄວາມຊ່ວຍເຫຼືອ ທາງດ້ານອາຫານສຸກເສີນ 11 ມື້ ຫຼັງຈາກທີ່ໄຕ້ຝຸ່ນ Haiyan ໄດ້ ພັດຖະຫຼົ່ມ ສ້າງຄວາມເສຍຫາຍຮ້າຍແຮງໃຫ້ແກ່ເຂດພາກກາງ ຂອງຟິລິບປີນ ໂຄງການອາຫານໂລກ ຫຼື World Food Program ຂອງສະຫະ ປະຊາຊາດ ໄດ້ກ່າວໃນວັນອັງຄານມື້ນີ້ວ່າ ຈົນເທົ່າເຖິງປະຈຸບັນນີ້ ພວກຕົນໄດ້ເຂົ້າເຖິງຜູ້ຄົນທີ່ໄດ້ປະສົບເຄາະແຕ່ພຽງ 1 ລ້ານ 9 ແສນຄົນ ຂອງຊາວຟີລິບປິນ ຈໍານວນ 2 ລ້ານເຄິ່ງ ທີ່ຄາດຄະເນ ໄວ້ວ່າ ຕ້ອງການ ການຊ່ອຍເຫຼືອນັ້ນ ທ່ານນາງ Ertharin Cousin ຜູ້ອໍານວຍການຂອງໂຄງການອາຫານໂລກ ໄດ້ກ່າວກັບ ພວກນັກຂ່າວທີ່ກຸງມະນີລາວ່າ ອົງການຂອງທ່ານນາງ ແມ່ນບໍ່ໄດ້ພ່າຍແພ້ ແຕ່ກໍປະເຊີນ ກັບບັນຫາທ້າທາຍດ້ານພະລາທິການ ໃນການເຂົ້າເຖິງຫຼາຍໆຂົງເຂດທີ່ຫ່າງໄກສອກຫຼີກນັ້ນ ທ່ານນາງກ່າວວ່າ: “ທຸກໆໄພພິບັດທີ່ເກີດຂຶ້ນນັ້ນ ຍ່ອມມີຄວາມແຕກຕ່າງກັນໄປ ໃນແຕ່ ລະຄັ້ງ ບັນຫາທ້າທາຍໃນຟິລິບປີນ ຕົ້ນຕໍແລ້ວແມ່ນພູມລໍາເນົາຂອງປະເທດ ເພາະວ່າມັນເປັນ ປະເທດທີ່ປະກອບດ້ວຍເກາະດອນ ບັນຫາທ້າທາຍດ້ານພະລາທິການ ແມ່ນການຈັດ ລະບົບສົ່ງສະບຽງໄປ ໃຫ້ປະຊາຄົມນ້ອຍໆທີ່ຢູ່ຢ່າງກະຈັດກະຈາຍນັ້ນ ” ມີຜູ້ຄົນຫຼາຍພັນຄົນໄດ້ເສຍຊີວິດ ເວລາໄຕ້ຝຸ່ນ Haiyan ພັດເຂົ້າຖະຫຼົ່ມ ທີ່ນໍາເອົາຄື້ນຟອງ ຍັກ ລັກສະນະແບບສຸນາມິ ແລະລົມແຮງພັດເຂົ້າທຳລາຍໝູ່ບ້ານຈຳນວນນຶ່ງ ການຈັດສົ່ງເຄື່ອງບັນເທົາທຸກໄປໃຫ້ໃນຂັ້ນຕົ້ນນັ້ນ ແມ່ນໄດ້ມີອຸບປະສັກຂັດຂວາງ ຍ້ອນບັນຫາໂຄງລ່າງພື້ນຖານ ຊຶ່ງຮວມທັງບໍ່ມີໄຟຟ້າໃຊ້ ຂາດການສື່ສານ ແລະຖະນົນ ຫົນທາງທີ່ໃຊ້ການບໍ່ໄດ້ແລະຍາກທີ່ຈະມີນໍ້າມັນໃຊ້